Sprong na veiligheid toe 'n doodsprong | Maroela Media
Sprong na veiligheid toe 'n doodsprong
Twee mense is dood en een kritiek beseer toe hulle Dinsdagmiddag van die agterkant van 'n bakkie afgespring het om 'n ongeluk te vermy, net om deur 'n swaarvoertuig getref te word.
Chris Botha, woordvoerder van Netcare 911, het Woensdag aan Maroela Media gesê die voorval het op die N2-snelweg naby die M25-afrit in Umhlanga, KwaZulu-Natal, plaasgevind.
"Drie mans het op die agterkant van 'n oop bakkie gery. Na wat verneem word het die bestuurder moontlik beheer oor die bakkie verloor of was byna in 'n botsing betrokke. Die drie agterop die bakkie het besluit om van die bewegende voertuig te spring in 'n poging om die botsing te vermy," het Botha gesê.
Die drie mans het voor 'n swaarvoertuig beland. Twee is op slag dood en een het kritieke beserings opgedoen.
"Nog 'n vragmotor met twee insittendes het uitgeswaai om die ongeluk te vermy. Dié vragmotor het omgeslaan en op sy kant aan die kant van die snelweg tot stilstand gekom. Die twee insittendes het ernstige beserings opgedoen."
Die beseerdes is op die toneel gestabiliseer en na nabygeleë hospitale geneem vir verdere behandeling.